L-ilsien qarrieq Għall-mexxej tal-kor. Maskil. Ta' David, meta Duweg ta' Edom ġie għand Sawl u qallu: "David wasal f'dar Aħimelek." Xi trid tiftaħar, bniedem b'saħħtek, bi ħżunitek kontra t-twajjeb? Dejjem ħsiebek kif tagħmel id-deni, ilsienek bħal xafra taqta', ja qarrieq! Tħobb il-ħażen aktar mit-tajjeb, u l-gideb aktar mis-sewwa. Tħobb kull xorta ta' kliem ta' ħsara, ilsien qarrieq! Imma Alla jxejnek għal dejjem, jaħtfek u jaqilgħek 'il barra minn għamartek, jeqirdek minn art il-ħajjin. Il-ġusti mbagħad iħarsu miblugħa, jidħku bih u jgħidu: "Araw il-bniedem li m'għamilx 'l Alla fortizza tiegħu, imma ttama fl-għana kbir tiegħu, qiegħed f'ġidu l-qawwa tiegħu!" Imma jien, bħal siġra taż-żebbuġ li tħaddar fid-dar ta' Alla, nittama fit-tjieba ta' Alla għal dejjem ta' dejjem. Infaħħrek għal dejjem għax dan int għamiltu; inxandar ismek quddiem ħbiebek, għax hu tajjeb.